《东风第一枝 柳絮》
清代·沈芳

拂水成蘋，随花吹泪，韶光欲系难住。漫疑晴雪，飘香艳说，谢庭咏句。

寻芳渐懒，怪小巷、绿荫如许。向树底，乱扑轻烟，肠断踏歌人去。

空倚遍、绣帘绮户，难忘是、宝烟翠羽。落红犹积溪桥，那得一般解语。

离怀正苦，莫误认、鬓丝添素。更杜宇，催送春回，几点弄愁疏雨。

作者简介：字梦湘，吴县人，诸生顾昌贤室。有《寂寥词》。